Video: Kaapse gesin gee hul kar vir koerantverkoperNicole omhels vir Bongani (Foto: Skermgreep uit die video) Jeremy Olivier, wat bekendheid verwerf het toe hy in 2016 in die topvier van The Voice South Africa geëindig het, het die afgelope naweek weer aandag getrek. Olivier en sy vrou, Nicole, het besluit om hul motor as ŉ geskenk aan hul plaaslike koerantverkoper te gee. Olivier het aan Maroela Media gesê hulle ken die koerantverkoper, Bongani Pholo, al vyf jaar en dat hulle altyd geselsies met mekaar aanknoop by die verkeerslig waar hy die koerante verkoop. “Hy is altyd baie vriendelik en het altyd ŉ glimlag op sy gesig; hy laat ons lekker lag. Hy is al lank in ons omgewing, en ons het hom vyf jaar gelede belowe dat hy ons motor kan kry as ons eendag ŉ nuwe een kan koop. Bongani Pholo in sy nuwe kar (Foto: Verskaf) “Van daar af spot ons eintlik meestal met mekaar. Bongani sal by die venster kom staan en spottend sê: ‘Ai, hoekom ry jy so gemorsmotor? Kom, gee dit vir my, ek sal dit van jou hande af neem!’ of hy sal sê: ‘Ai, jy breek my hart, hoekom ry jy so met my motor rond?’ Maar alles word met humor gesê, en nie ernstig nie,” het Olivier gesê. Olivier en sy vrou wou graag iets vir Pholo gee, juis omdat hulle weet hoe dit voel om aan die ontvangkant van geskenke te wees. “Ons het al baie geskenke ontvang wanneer ons dit nie kon bekostig nie. Ons weet hoe dit voel om iets nodig te hê, maar net nie daarby kan uitkom nie. Ons weet ook dat Bongani in Khayelitsha woon en in Noordhoek werk, wat dit vir hom moeilik maak om die koerante te gaan haal en dit hier te kom verkoop.” Olivier het gesê Pholo was sélf besig om vir ŉ motor te spaar voor hulle vir hom hul motor gegee het, en hy het ook reeds sy lisensie gekry. Olivier het onlangs ŉ nuwe motorborg gekry, en tóé breek die tyd uiteindelik aan dat hulle vir Pholo hul ou motor kan gee. “Ons was baie meer opgewonde om vir Bongani die motor te gee as om ons nuwe motor te kry!” het Olivier gesê. Jeremy en Nicole Olivier by hul nuwe kar (Foto: Verskaf) Olivier het by Pholo se verkeerslig verbygery en hom gevra om in die motor te klim omdat hulle sy hulp nodig het. Sonder aarseling het hy ingeklim om te help, maar toe word die nuus geleidelik aan hom oorgedra. “Jy weet ons het gesê eendag gaan dit gebeur … Vandag is die dag!” het Olivier aan ŉ deurmekaar Pholo gesê. “Weet jy wat ek gaan doen?” het hy gevra. Hulle het toe afgetrek by ŉ nabye parkeerterrein waar Olivier se gesin hulle by ŉ motor wat met klomp rooi ballonne opgemaak is, ingewag het. “Hy was geheel en al geskok en sprakeloos. Hy was verskriklik gelukkig en het in die motor geklim en net seëninge oor ons gebid. Dit was ŉ baie roerende en mooi oomblik,” het Olivier gesê. “Ek hoop God sal hierdie familie met liefde, vrede, geluk en eenheid seën. Sodat hulle baie kan ontvang in die toekoms, net soos hulle baie vir my gegee het met hierdie motor. Ek hoop God doen selfs méér as dit vir julle,” het Pholo gesê. Olivier het ŉ video geneem van wat gebeur het en dié video is al meer as 30 000 keer op Facebook gekyk. Hy het gesê dit voel nie regtig vir hom of hulle iets spesiaals gedoen het nie, maar dat hy ŉ video wou maak bloot om ander mense aan te moedig om dieselfde te doen. “Dit is eintlik nie ŉ groot ding wat ons gedoen het nie. Die motor was afbetaal, en ons het nie twee sulke motors nodig nie, so daar sou geen rede wees om dit nie weg te gee nie. “Mense is deesdae so bekommerd oor hulself en om hulself te beskerm dat ons vergeet ons moet almal eintlik na mekaar omsien. Ons moet minder na onsself kyk en meer na ander, dit kom in elk geval altyd terug na jou toe. Ons hoop dat die video mense sal inspireer om ook meer te gee aan ander,” het hy gesê. Bongani's Surprise! And so, thanks to the generosity of our sponsors, we were able to do what we have dreamed of doing for 5 years. A very special moment. Bongani was speechless for once! ????????????❤️ #cowhillsretail #sponsors #payitforward #flyeaglefly Posted by Jeremy Olivier on Friday, January 25, 2019